[Entrepreneurskap] Jou passie op 'n T-hemp | Maroela Media
[Entrepreneurskap] Jou passie op 'n T-hemp
Michiel Els. Foto: Verskaf.
Michiel Els bedryf 'n nisbesigheid waardeur hulle interessante T-hemde verskaf. Die besigheid se naam is Patriot Apparel, en hulle probeer om dít waaroor jy regtig passievol is op 'n T-hemp vas te vang.
Vertel ons so 'n bietjie meer van jouself.
Ek is 'n prokureur van beroep en spesialiseer in internasionale belasting. Ek woon tans in Johannesburg. Ek is getroud en het twee wonderlike kinders. Ek het grootgeword in Pretoria en ook daar geswot.
Ons is in die T-hempbedryf waarin ons nis-T-hemde maak. Soos ek vroeër gesê het, gaan dit oor die T-hemde waaroor jy passievol is; miskien iets oor jag as jy 'n jagter is, of fietsry, natuurbewaring, visvang, of boogskiet. Dis tans die tipe T-hemde wat ons het en kan verskaf. Ons ontwerp die T-hemde self en dan plaas ons die ontwerp op 'n T-hemp van goeie gehalte en bemark dit.
Watse probleem los die besigheid op?
Ons het gevoel daar is 'n tekort in die mark aan spesifieke goed waaroor jy passievol is. As jy passievol is oor jag, is daar miskien net een of twee tipe T-hemde wat jy daarvoor kan koop, maar die gehalte is nie altyd goed genoeg nie. Ons het dus spesifiek gekyk na waarby mense aanklank gaan vind – iets waarop jy trots sal wees om te dra. Dit is ook uniek. Die gehalte van die hemde is ook belangrik, want jy wil nie iets hê wat ná twee of drie keer uitwas nie. Ons het lank navorsing daaroor gedoen om op die regte gehalte te besluit wat ons gaan gebruik vir ons T-hemde. Dan is daar ook die drukproses wat op die T-hemde gebruik word. Ons het probeer om die heel beste drukproses te vind en dit is digitaal – dit word nie afgestryk en afgewas nie, wat beteken die lewensduurte van die T-hemp is net soveel langer as 'n normale T-hemp wat óf rek óf die drukpatroon daarop word afgewas.
Wat maak julle anders as julle mededingers?
Dit is nie vir my belangrik om derduisende T-hemde te verkoop nie. Vir my gaan dit eerder daaroor dat iemand graag hierdie hemde wil hê, en ek wil graag hê hy moet dit dra. Wat vir ons verblydend is, is dat almal wat T-hemde het, terugkom om nog te koop. Dus, die T-hemp dra lekker en hulle hou van wat hulle sien. Dis beslis bietjie anders as die T-hemde wat tans op die mark is. Een van ons suksesvolste hemde is die jag-T-hempies waarop staan, "I eat kudu". En as jy daaroor dink; dit is sommer maar net 'n sêding, maar die mense voel regtig trots om te kan sê: eerstens, hy is 'n jagter, en tweedens, hy hou van wildsvleis.
Dit is tans enige man, vrou of selfs kind wat passievol is oor hulle stokperdjie. Daar is dus nie juis iemand wat ons spesifiek as kliënte teiken nie.
Die grootste een waaraan ek vinnig kan dink, is dat ons lank gesukkel het om die regte verskaffers te vind wat die regte gehalte bied. Ons moes dit ook verskeie kere oordoen en amper van voor af begin. Die grootste fout, dink ek, is om nie jou huiswerk deeglik vooraf te doen nie.
Ons produk is tans in twee winkels beskikbaar – een in Bloemfontein en een in Wolmaransstad, en dan meestal op die internet waar mense aanlyn kan bestel. Ons bemark ook via Twitter, Facebook en Instagram. Ons is besig met 'n katalogus wat ons graag na meer winkels toe wil neem sodat hulle kan besluit of hulle die produk in hulle winkel wil hê. Ons het gevind baie winkels vra daarvoor, maar soos ek sê, wil ek die uniekheid daarvan behou; ek wil nie regtig hê dit moet in enige winkel soos elke ander T-hemp beskikbaar wees nie. Daar moet altyd daardie iets nuuts wees waarin mense kan belangstel.
Vir my is dit die feit dat jy 'n idee in jou kop kry oor 'n spesifieke T-hempie of 'n ontwerp wat jy graag op 'n T-hemp wil doen, maar die probleem duik dan op dat daar 'n lang oponthoud by die ontwerpers en daarna ook by die drukkers is. Dit kan tussen 'n maand en ses weke duur voordat ek die eindproduk in my hande kan hou. Ek wil graag hê dit moet vinniger gaan.